ପାଟପୁର,୮।୧୨(ଡି.ଏନ.ଏ.)- ସାନଖେମୁଣ୍ଡି ବ୍ଲକ ଅଞ୍ଚଳରେ ଚଳିତ ବର୍ଷ ଧାନମଣ୍ଡି ଖୋଲିବାରେ\nସାନଖେମୁଣ୍ଡି ବ୍ଲକଃ ଚାଷୀ ଅଭାବୀ ଧାନ ବିକ୍ରିର ଶିକାର\t December 8th, 00:00 AM December 8th, 00:00 AM\nପାଟପୁର,୮।୧୨(ଡି.ଏନ.ଏ.)- ସାନଖେମୁଣ୍ଡି ବ୍ଲକ ଅଞ୍ଚଳରେ ଚଳିତ ବର୍ଷ ଧାନମଣ୍ଡି ଖୋଲିବାରେ ବିଳମ୍ବ ଘଟୁଥିବାରୁ ଏହାର ଫାଇଦା ଉଠାଉଛନ୍ତି ମିଲ ମାଲିକ ଓ ଅସାଧୁ ବେପାରୀମାନେ। ଚଳିତ ବର୍ଷ ଚକଡା ପୋକ ଓ ଅଦିନିଆ ବର୍ଷା ଚାଷୀଙ୍କ ଆର୍ଥିକ ସ୍ଥିତି ଦୋହଲାଇ ଦେଇଛି। ଏଥିରୁ ବର୍ତ୍ତିଯାଇଥିବା କିଛି ଚାଷୀଙ୍କ ଧାନକୁ ବେପାରୀମାନେ ଶାଗମାଛ ଦରରେ କ୍ରୟ କରୁଛନ୍ତି। ଅଧିକାଂଶ ଦିନ ପଡ଼ୋଶୀ ଆନ୍ଧ୍ରପ୍ରଦେଶକୁ ଶତାଧିକ ସଂଖ୍ୟକ ଗାଡ଼ିରେ ଧାନ ଚାଲାଣ ହେଉଥିଲେ ମଧ୍ୟ ପ୍ରଶାସନ ପକ୍ଷରୁ କୌଣସି କାର୍ଯ୍ୟାନୁଷ୍ଠାନ ଗ୍ରହଣ କରାଯାଉନାହିଁ। ଫଳରେ ଧାନ ଅନାୟାସରେ ବେପାରୀ ଓ ମିଲ ମାଲିକମାନଙ୍କ ହାତକୁ ଚାଲିଯାଉଛି। ଗତ ଅଦିନିଆ ବର୍ଷାରେ ଧାନ ଫସଲ କ୍ଷତିଗ୍ରସ୍ତ ହେବା ସହ ଚାଷୀଙ୍କ ଆର୍ଥିକ ମେରୁଦଣ୍ଡ ଭାଙ୍ଗି ଯାଇଥିବା ବେଳେ ବର୍ତ୍ତମାନ ପୁଣି ଲଘୁଚାପ ଜନିତ ବର୍ଷାକୁ ଦେଖି ଚାଷୀ ଅବିଳମ୍ବେ ଧାନ ଅମଳ କରି ବେପାରୀ ଓ ମିଲ ମାଲିକଙ୍କୁ ଦେବାକୁ ବାଧ୍ୟ ହୋଇଛନ୍ତି। ଏହି ପରିପ୍ରେକ୍ଷୀରେ ବେପାରୀମାନେ ସରକାରଙ୍କ ଧାର୍ଯ୍ୟ ଦରରୁ ମନଇଚ୍ଛା କମାଇ ଶାଗ ମାଛ ଦରରେ କିଣି ନେଉଛନ୍ତି। ଫଳରେ ଚାଷୀ ଅଭାବୀ ବିକ୍ରିର ଶିକାର ହେଉଛନ୍ତି। ସରକାରୀ ସ୍ତରରେ ଚଳିତ ବର୍ଷ ଧାନ ୭୫ କେଜି ପିଛା ୧୧ ଶହ ୬୨ ଟଙ୍କା ୫୦ ପଇସା ଧାର୍ଯ୍ୟ କରାଯାଇଥିବା ବେଳେ ଗ୍ରେଡ 'ଏ'ର ସହାୟକ ମୂଲ୍ୟ ୧୫୫୦ ଟଙ୍କା ଧାର୍ଯ୍ୟ ହୋଇଛି। ସରକାରୀ ଧାନ ମଣ୍ଡି ଆସନ୍ତା ୨୧ ତାରିଖରେ ଖୋଲିବା ନେଇ ତାରିଖ ଘୋଷଣା ହୋଇଥିବା ବେଳେ ସେତେବେଳକୁ ସାନଖେମୁଣ୍ଡି ଅଞ୍ଚଳରେ ସବୁତକ ଧାନ ବାହାରକୁ ଚାଲି ଯାଇଥିବ। କାରଣ ଧାର କରଜ କରି ଫସଲ ଉତ୍ପାଦନ କରିଥିବା ଚାଷୀ ଋଣଭାର ସହି ନ ପାରି ଋଣ ପରିଶୋଧ କରିବା ପାଇଁ ଏହି ବାଟ ବାଛି ନେଉଛନ୍ତି। ସରକାରଙ୍କ ପକ୍ଷରୁ ୭୫ କେଜି ଧାର୍ଯ୍ୟ ଦର କରାଯାଇଥିଲେ ମଧ୍ୟ ବେପାରୀମାନେ ଚାଷୀଙ୍କ ଠାରୁ ୯୦୦ ରୁ ୧୦୦୦ ଟଙ୍କାରେ କ୍ରୟ କରୁଛନ୍ତି। ସାନଖେମୁଣ୍ଡି ବ୍ଲକରେ ଥିବା ୧୮ଟି ସେବା ସମବାୟ ସମିତିକୁ ଧାନକ୍ରୟ ସକାଶେ ସରକାର ଦାୟିତ୍ୱ ଦେଇଥିବା ବେଳେ ପ୍ରତିବର୍ଷ କେବଳ କାଗଜ କଲମରେ କ୍ରୟ କରାଯାଉଥିବା ଅଭିଯୋଗ ହୋଇଛି। ଏ ଦିଗରେ ସରକାର ପଦକ୍ଷେପ ନେବାରେ ବିଫଳ ହେବା ସହ ଚାଷୀଙ୍କ ଧାନ ଶୀଘ୍ର ମଣ୍ଡି ମାଧ୍ୟମରେ ନେବାକୁ ଯଥେଷ୍ଟ ବିଳମ୍ବ କରୁଛନ୍ତି ବୋଲି ପୂର୍ବତନ ବ୍ଲକ ଅଧ୍ୟକ୍ଷ ଅନ୍ତର୍ଯ୍ୟାମୀ ସ୍ବାଇଁ ଅଭିଯୋଗ କରିଛନ୍ତି। ତେଣୁ ତୁରନ୍ତ ଧାନମଣ୍ଡି ଖୋଲିବା ସହ ଏକ କମିଟି ଗଠନ କରି ଚାଷୀମାନଙ୍କୁ ମଣ୍ଡିରେ ଧାନ ଦେବାକୁ ସଚେତନତା କରାଇବା ସହ ଅସାଧୁ ବେପାରୀଙ୍କ ବିରୋଧରେ ଦୃଢ଼ କାର୍ଯ୍ୟାନୁଷ୍ଠାନ ନେବାକୁ ଅଞ୍ଚଳର ଚାଷୀମାନେ ଦାବି କରିଛନ୍ତି। ଏ ସମ୍ପର୍କରେ ସାନଖେମୁଣ୍ଡି ଯୋଗାଣ ନିରୀକ୍ଷକ ବିଶ୍ୱନାଥ ସେଠୀ କହିଛନ୍ତି, ୨୧ ତାରିଖରେ ଧାନମଣ୍ଡି ଖୋଲିବାକୁ ନିର୍ଦ୍ଦେଶ ଆସିଛି। ୧୮ଟି ସମବାୟ ସମିତିକୁ ଦାୟିତ୍ୱ ଦିଆଯାଇଛି। ଅଭାବୀ ବିକ୍ରିରୁ କିଭଳି ଚାଷୀ ବଞ୍ଚତ୍ତ ହେବେ ସେନେଇ ବ୍ୟବସ୍ଥା କରାଯାଉଛି ବୋଲି ସେ କହିଥିଲେ।
